**Ministru kabineta noteikumu projekta   
“Kārtība, kādā Centrālā statistikas pārvalde pieprasa un elektronisko sakaru komersants sniedz informāciju oficiālās statistikas nodrošināšanai”   
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts nosaka kārtību, kādā Centrālā statistikas pārvalde (turpmāk – Pārvalde) pieprasa un elektronisko sakaru komersants, kas nodrošina balss telefonijas pakalpojumus, apstrādā un sniedz anonimizētus atrašanās vietas datus, viesabonēšanas gadījumā — datus par abonenta valsti, oficiālās statistikas nodrošināšanai (turpmāk – dati[[1]](#footnote-2)).  Datu nodošanai abas puses slēgs līgumu, ievērojot noteikumu projektā noteiktos datu detalizācijas ietvarus. Pārvalde datus izmanto tikai oficiālās statistikas nodrošināšanai.  Noteikumu projekts stājas spēkā 2020. gada 1. jūnijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts, pamatojoties uz Elektronisko sakaru likuma 71.3 panta trešo daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. 2019. gada 1. janvārī stājās spēkā grozījumi Elektronisko sakaru likumā. Elektronisko sakaru likuma 71.3 pants nosaka, ka, lai nodrošinātu normatīvajos aktos noteikto oficiālo statistiku, Pārvaldei ir tiesības pieprasīt un elektronisko sakaru komersantam, kas sniedz balss telefonijas pakalpojumus, ir pienākums apstrādāt un sniegt datus. Atrašanās vietas dati tiek apstrādāti, izmantojot vismaz mobilo sakaru torņa pārklājuma informāciju – šūnas identifikatorus vai citu elektronisko sakaru tīklā tehniski pieejamu izsaucēja atrašanās vietas noteikšanas metodi, kas ļauj iegūt precīzākus un uzticamākus abonenta vai lietotāja atrašanās vietas datus.   Elektronisko sakaru likuma 71.3 panta trešajā daļā noteikts deleģējums Ministru kabinetam izdot noteikumus par datu pieprasīšanas kārtību un veidu, pieprasāmās informācijas apjomu un samaksu par pieprasītā informācijas apjoma sagatavošanu, kā arī informācijas sagatavošanas un nodošanas termiņus.   1. Noteikumu projektā paredzētā datu apstrādes kārtība ir izstrādāta, izmantojot risku minimizēšanas pieeju un, ņemot vērā zinātniskajā literatūrā piedāvātos risinājumus datu apstrādei. Zinātniskajā literatūrā ir pieejams plašs klāsts ar rakstiem, kuros, analizējot dažādas datu kopas, ir secināts, ka ar matemātisku algoritmu palīdzību nepārveidotos datos ar pietiekami augstu ticamības pakāpi ir iespējams identificēt konkrētu personu. Vienlaicīgi, apzinoties šo datu augsto analītisko vērtību, zinātniskā pasaule meklē ceļu – veido datu apstrādes modeļus, kas nodrošinātu personu anonimitāti, bet vienlaicīgi ļautu izmantot šos datus, kritiski nesamazinot to vērtību. Noteikumu projektā ir ņemtas vērā atziņas no vairāku autoritāru pētnieku kopdarba, kurā pētnieki piedāvā četrus datu apstrādes modeļus[[2]](#footnote-3). Noteikumu projektā iekļautais datu apstrādes modelis ir kombinācija no trim iepriekšminētajā rakstā piedāvātajiem modeļiem.   Datu apstrādes kārtība ir vērsta uz to, lai minimizētu iesaistīto personu skaitu datu apstrādē un lai datu apstrādē iesaistītajām personām minimizētu pieejamās informācijas apjomu. Kas attiecas uz pseidonimizēšanas un anonimizēšanas metožu izstrādi un pielietošanu ir nepārprotami nodalītas iesaistīto personu funkcijas. Noteikumu projekts paredz papildu anonimizēšanas metožu – dzēšanas, sajaukšanas un pārveidošanas – izmantošanu, lai garantētu datu anonimitāti. Līdz ar to arī nodrošinot to, ka dati ir anonimizēti. Papildus, lai nodrošinātu atbilstošas garantijas datu subjekta tiesībām un brīvībām, Pārvalde nenodos datus, kurus ieguvusi no elektronisko sakaru komersantiem, pētnieciskiem mērķiem. Datu apstrāde notiks tikai Pārvaldē oficiālās statistikas (kopsavilkumu) sagatavošanai un pašiem datiem tiek noteikts informācija dienesta vajadzībām statuss.  Datu apstrādes secīgie soļi:   1. Elektronisko sakaru komersanti apstrādā elektronisko sakaru pakalpojumu lietotāja galiekārtas atrašanās vietas datus. Lai nodotu Pārvaldei anonimizētus gala iekārtas atrašanās vietas datus, elektronisko sakaru komersanti, pirmkārt, pseidonimizē daļu no starptautiskā mobilā lietotāja identitātes identifikatora (International Mobile Subscriber Identity, turpmāk – IMSI), un otrkārt, pseidonimizē arī mobilo sakaru galiekārtas atrašanās vietas identifikatoru. 2. IMSI un galiekārtas atrašanās vietas pseidonimizēšanā tiek izmantots algoritms, kuru izstrādā VAS “Ļatvijas radio un televīzijas centrs” (turpmāk-centrs). Turklāt pseidonimizēšanas algoritmi tiek mainīti reizi gadā attiecībā uz Latvijas elektronisko sakaru komersantu abonentiem un reizi trīs gados uz ārvalstu abonentiem. Centrs algoritmus nodod elektronisko sakaru komersantam. Ar algoritmu palīdzību notiek mobilo sakaru galiekārtas ģeogrāfiskās atrašanās vietas un IMSI pseidonimizācija, kā rezultātā tiek ģenerēta simbolu virkne, kas liedz bez nesamērīgas resursu ieguldīšanas sasaistīt šo simbolu virkni ar konkrētu gala iekārtu. IMSI koda daļa, kas atļauj identificēt telefona numura valsti tiek nodotas Pārvaldei nemainītā veidā. Pseidonimizēšanas algoritmus centrs saskaņo ar kompetento valsts drošības iestādi. Pseidonimizācijas algoritmu atslēga ir pieejama tikai centram. Elektronisko sakaru komersants ierobežo darbinieku loku un skaitu, kam ir tieša piekļuve algoritmam, ar kura palīdzību tiek apstrādāti dati. 3. Elektronisko sakaru komersants papildus izmanto anonimizācijas metodes – dzēšanu, sajaukšanu un pārveidošanu. Šīs metodes ir vērstas uz identificēšanas iespējas pēc netiešiem identifikatoriem izslēgšanu, nodrošinot to, ka elektronisko sakaru komersanta sagatavotie dati ir anonimizēti (tiek izslēgta saikne starp informāciju un datu subjektu). Konkrēti noteikumu projekts paredz notikumu dzēšanu, kā arī sajaukšanas un pārveidošanas tehnikas piemērošanu, t.i. trokšņa pievienošanu datiem. Tas nozīmē, ka uz personu attiecināmas raksturīgās pazīmes tiks noteiktā pakāpē pārveidotas (samazinātas, palielinātas). Lai nezaudētu gala informācija funkcionalitāti (mērķa sasniegšanu, t.i. oficiālās statistikas nodrošināšanu), troksnis (intervālā +/- līdz 30 minūtēm) tiks pievienots notikuma (zvana, īsziņas u.c. notikuma) laikam. Definētais trokšņa intervāls radīs nenoteiktību datos – izmainot notikuma laiku līdz 30 minūtēm, divi sekojoši notikumi var būt nobīdīti laikā līdz pat stundai, kas novērš iespēju izmantot notikuma laiku, kā ierīci identificējošu informāciju. Definētais trokšņa intervāls ir optimāls, lai tas būtiski neietekmētu oficiālās statistikas sagatavošanu un tās kvalitātes rādītājus – precizitāti un ticamību – par tādiem rādītājiem, kas izriet no dzīves un darba vietas, vai tūrisma plūsmām starpvalstu detalizācijā. Tāpat noteikumu projekts paredz dzēšanas metodes piemērošanu, dzēšot uz unikālo lietotāja identifikatoru attiecināmus notikumus, atstājot tikai vienu notikumu stundas ietvaros. 4. Tālākā datu apstrāde paredz, ka saskaņā ar noteikumu projekta 5. punktu Pārvalde drīkst savienot IMSI pseidonīmus ar galiekārtas atrašānās vietas pseidonīmiem, tikai pēc tam, kad ir veikta IMSI pseidonīmu agregācija, t.i., ir izveidoti kopsavilkumi, kuros nav atrodami IMSI pseidonīmi. Šai agregētai informācijai tiek pievienoti galiekārtu atrašanās vietu pseidonīmi. Tādējādi tiks iegūta informācija, kura tiešā veidā tiks izmantota oficiālās statistikas nodrošināšanai. Pārvalde publicēs tikai statistikas rādītājus, un nekādā gadījumā nevienam nebūs pieejami individuāli dati (IMSI pseidonīmi). 5. Pārvaldē datus apstrādā ierobežots skaits darbinieku, kuriem attiecīgi nav piekļuves individuāliem datiem (t.i. informācijai par pseidonimizētu IMSI lietotāju), kas ir elektronisko sakaru komersanta rīcībā. Datu apstrādē iesaistītiem darbiniekiem ir noteikti pienākumi ievērot konfidencialitātes noteikumus, kā arī par to pārkāpšanu ir noteikta atbildība. Darbinieku veiktās darbības ar datiem tiek reģistrētas. 6. Anonimizētie dati tiks nodoti, ievērojot šādus pamatprincipus:   - Datu apmaiņa notiks izmantojot šifrētus savienojumus;  - Datu kopas tiks šifrētas;  - Datu apstrāde notiks no pārējās Pārvaldes infrastruktūras izolētā vidē.   1. Noteikumu projektā ir definēts detalizācijas līmenis tiem datiem, kas tiek apstrādāti par katru individuālu IMSI. 2. Anonimizētiem atrašanās vietas datiem tiek noteikts statuss – informācija dienesta vajadzībām. 3. Ievērojot Eiropas Parlamenta un Padomes 2016. gada 27. aprīļa regulas (ES) Nr. 2016/679 par fizisko personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk – Regula) 35. pantā noteikto, Datu valsts inspekcijas apstiprināto (apstiprināts ar 2018. gada 18. decembra Rīkojumu Nr. 1-2.1/125, publicēts Inspekcijas mājas lapā: <https://www.dvi.gov.lv/lv/datu-aizsardziba/organizacijam/ieteikumi/>) apstrādes darbību veidus, attiecībā uz kuriem ir jāveic datu aizsardzības ietekmes novērtējums saskaņā ar Regulas 35. panta 4. punktu, kā arī ņemot vērā plānotās datu apstrādes raksturu un apjomu, Pārvalde ir veikusi novērtējumu par ietekmi uz datu aizsardzību, kurā konstatējusi turpmāko: 4. Datu apstrādes mērķi ir oficiālās statistikas nodrošināšana par tūrisma plūsmām; Iedzīvotāju skaita ģeotelpisks izvietojums Latvijas teritorijās – gan pastāvīgās dzīvesvietas teritorijā, gan darba vietas teritorijā. Minētie rādītāji tiek izmantoti arī citas statistikas, kā pievienotā vērtības, iekšzemes kopprodukts aprēķinos. Līdz ar to datu apstrādes mērķis ir nodrošināt oficiālo statistiku, kas noteikta Ministru kabineta noteikumos “Oficiālas statistikas programma”. No minētā izriet, ka datu apstrāde tiks veikta sabiedrības interesēs – nodrošinot valsts pārvaldes lēmumu pieņemšanai nepieciešamo informāciju. Turklāt, vērtējot no izmaksu efektivitātes viedokļa, saglabājamo datu izmantošana ir efektīvākais veids kā iegūt šo statistiku. Alternatīvās metodes – visu Latvijas iedzīvotāju apsekojums ir izmaksu ziņā būtiski dārgāks. 5. Datu apstrāde atbilst datu aizsardzības principiem, to nepieciešamība izriet no šādiem normatīviem aktiem: Ministru kabineta noteikumiem par oficiālās statistikas programmu un Eiropas Parlamenta un Padomes 2008. gada 9. jūlija regula (EK) Nr. 763/2008 (2008. gada 9. jūlijs) par iedzīvotāju un mājokļu skaitīšanu. Apstrādājamo datu detalizācija ir pamatota ar to nepieciešamību apstrādes mērķu sasniegšanai; 6. Ir izvērtēti riski datu subjekta tiesībām un brīvībām- tai skaitā (bet ne tikai) – neautorizēta piekļuve, neatļauta izmantošana (piemēram, izsekošana), personāla kļūda. Pielietojot riskus minimizējošus pasākumus, kā piemēram, datu minimizācija, pseidonimizācija, anonimizācija (dzēšana, nejauša sajaukšana), datu apstrāde uzraudzītā vidē kā arī personāla apmācība, atlikušās riska vērtības samazinātas līdz vidējam vai pat zemam līmenim.   Ņemot vērā visu iepriekš teikto, Pārvalde secina, ka noteikumu projekts kopumā paredz atbilstošas garantijas datu subjekta tiesībām un brīvībām, jo īpaši nodrošinot to, ka ir noteikti vispārēji tehniski un organizatoriski pasākumi, lai jo īpaši nodrošinātu datu minimizēšanas principu un izmantotu pseidonimizāciju un anonimizāciju, kas izslēdz datu subjekta identificēšanas iespējas. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Pārvalde, Datu valsts inspekcija. |
| 4. | Cita informācija | Noteikumu projekta izstrādē tika iesaistīti trīs lielākie elektronisko sakaru komersanti, kas sniedz balss telefonijas pakalpojumus – SIA “Tele2”, SIA “Latvijas Mobilais Telefons” un SIA “Bite Latvija”. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiešā veidā noteikumu projekts ietekmē elektronisko sakaru komersantus, kuri sniedz balss telefonijas pakalpojumus. Elektronisko sakaru komersantiem būs pienākums veikt savās sistēmās uzkrāto datu papildu apstrādi. Papildu apstrāde palielina elektronisko sakaru komersantu administratīvo slogu.  Noteikumu projekts paredz iegūt no elektronisko sakaru komersantiem anonimizētus tīkla gala iekārtas atrašanās vietas datus. Lai iegūtu anonimizētus atrašanās vietas datus, elektronisko sakaru komersants veiks IMSI koda apstrādi, anonimizējot IMSI koda daļu, kā arī piemēros papildu anonimizēšanas metodes – dzēšanu, sajaukšanu un pārveidošanu –, tādējādi novēršot personas identificēšanas iespējas. Iepriekšminētais nodrošinās personas datu anonimitāti, līdz ar to personas intereses uz privātās dzīves neaizskaramību netiek aizskartas. |
| 2. | Tiesiskā regulējuma ietekme uz tautsaimniecību un administratīvo slogu | Datu apstrāde pārvaldei ļaus nodrošināt jaunu statistiku par iedzīvotāju grupu pārvietošanos darba dienās (svārstmigrācija), neradot administratīvo slogu šīm iedzīvotāju grupām. Šī statistika ir būtiska teritoriju attīstības plānošanā, izvērtējot un pieņemot lēmumus par infrastruktūru, publiskajiem pakalpojumiem u.c. Izmantojot šo datu avotu, būs iespējams arī novērtēt ekonomiskos procesus, kuri ir būtiski tautsaimniecībai, bet datus nav iespējams iegūt ar citām datu ieguves metodēm. Tāpat datu apstrāde būtiski samazinās administratīvo slogu tūrisma statistikas nodrošināšanā, iegūstot informāciju gan par ārvalstu ceļotāju, gan vietējo ceļotāju plūsmas lielumu, apmeklētajām vietām, ceļojuma ilgumu u.c. Arī transporta statistikas nodrošināšanā datu apstrāde samazinās administratīvo slogu mobilitātes apsekojumā iesaistītajiem respondentiem.  Elektronisko sakaru komersantiem, lai uzsāktu datu apstrādi, ir jāveic sākotnējie ieguldījumi tehniskajos resursos (piemēram, investīcijas IKT infrastruktūrā, kas nepieciešamas datus apstrādes veikšanai). |
| 3. | Administratīvo izmaksu monetārs novērtējums | Aptuvenais elektronisko sakaru komersantu administratīvo izmaksu monetārais novērtējums ir atkarīgs no katra individuālā elektronisko sakaru komersanta tehniskā nodrošinājuma līmeņa. Konsultējoties ar lielākajiem elektronisko sakaru komersantiem (Tele2, Latvijas Mobilais Telefons un Bite Latvija), konkrētu administratīvo izmaksu novērtējumu noteikumu projekta izstrādes brīdi nav iespējams sniegt, taču ņemot vērā to, ka noteikumu projekts neparedz elektronisko sakaru komersantam pienākumu iegūt jaunus datus, bet tikai apstrādāt to rīcībā jau esošos datus, tad noteikumu projekta izpildes izmaksas katram elektronisko sakaru komersantam varētu būt samērīgas. |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2020. gads | | Turpmākie trīs gadi (*euro*) | | | | |
| 2021 | | 2022 | | 2023 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru 2022. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | nav precīzi aprēķināms |  | nav precīzi aprēķināms |  | nav precīzi aprēķināms | nav precīzi aprēķināms |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi |  | nav precīzi aprēķināms |  | nav precīzi aprēķināms |  | nav precīzi aprēķināms | nav precīzi aprēķināms |
| 2.1. valsts pamatbudžets | 0 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | nav precīzi aprēķināms |  | nav precīzi aprēķināms |  | nav precīzi aprēķināms | nav precīzi aprēķināms |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme |  | nav precīzi aprēķināms |  | nav precīzi aprēķināms |  | nav precīzi aprēķināms | nav precīzi aprēķināms |
| 5.1. valsts pamatbudžets |  |  |  |  |
| 5.2. speciālais budžets |  |  |  |  |
| 5.3. pašvaldību budžets |  |  |  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) |  | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar | | | | | | |
| 8. Cita informācija | Finansējums nepieciešams, lai kompensētu elektronisko sakaru komersantiem izmaksas, kas saistās ar datu apstrādi, transformāciju un pārraidi. Noteikumu projekts neparedz jaunu datu vākšanu, elektronisko sakaru komersantam ir jāveic “Elektronisko sakaru likuma” 1. pielikumā noteiktās informācijas apstrāde. Tiek pieņemts, ka pēc datu apstrādes sistēmas izveides turpmākās izmaksas elektronisko sakaru komersantam būs minimālas. Attiecīgi visas izmaksas tiks finansētas no Pārvaldei konkrētam budžeta gadam piešķirtajiem finanšu līdzekļiem. Precīzus aprēķinus nav iespējams veikt, jo informāciju par elektronisko komersantu pašreizējo tehnisko nodrošinājumu lielākie mobilo telefonu operatori neatklāj, jo tā tiek uzskatīta par komercnoslēpumu un ierobežotas pieejamības informāciju. Vienlaicīgi mobilo telefonu operatori arī norāda, ka noteikumu projekta stadijā nav iespējams pateikt konkrētas izmaksas, kamēr nav spēkā stājušās konkrētas datu apstrādes prasības. | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | 2018. gada 22. novembrī Pārvalde organizēja starptautisku semināru par mobilo telefonu datu izmantošanu oficiālās statistikas nodrošināšanā. Seminārā referēja Igaunijas Centrālās bankas un Igaunijas statistikas speciālisti, kā arī Igaunijas privātais uzņēmums Positium, kas Igaunijas valdības uzdevumā apstrādā mobilo telefonu datus, ar mērķi tos izmantot valsts pārvaldes uzdevumu izpildē. |
| 2. | Sabiedrības līdzdalība projekta izstrādē | Lai informētu sabiedrību un nodrošinātu iespēju izteikt viedokļus, noteikumu projekts kopā ar sākotnējās ietekmes novērtējuma ziņojumu ievietots Ekonomikas ministrijas un Pārvaldes tīmekļa vietnē 2019. gada oktobrī, aicinot sabiedrību izteikt atsauksmes un viedokļus līdz 2019. gada 24. oktobrim. |
| 3. | Sabiedrības līdzdalības rezultāti | Sabiedriskajā apspriešanā viedokli iesniedza SIA “Latvijas Mobilais Telefons”, kas kopumā iebilda pret noteikumu projekta 4.1.punktā noteikto datu apstrādes kārtību, kā arī norādīja, ka piedāvātā noteikumu projekta redakcija nav ne juridiski, ne tehniski izpildāma norādītajos termiņos. Tāpat SIA “Latvijas Mobilais Telefons” aicināja anotācijā iekļaut aprēķinus par projekta realizācijai nepieciešamajiem izdevumiem un to kompensāciju elektronisko sakaru komersantiem. Atbildot uz SIA “Latvijas Mobilais Telefons” viedokli, Pārvalde papildināja anotācijas I sadaļas 2. punkta 2. apakšpunktu un II sadaļas 3. punktu. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija, Pārvalde |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neradīs Pārvaldei jaunas funkcijas.  Noteikumu projekta izpilde neietekmēs iesaistīto institūciju pieejamos cilvēkresursus.  Saistībā ar noteikumu projekta izpildi nav nepieciešams veidot jaunas, likvidēt vai reorganizēt esošas institūcijas. |
| 3. | Cita informācija | Nav |

Ekonomikas ministrs R. Nemiro

Vīza:

valsts sekretāra pienākumu izpildītājs

valsts sekretāra vietnieks Dz.Kauliņš

Ieva Začeste, 67366897

[Ieva.Zaceste@csb.gov.lv](mailto:Ieva.Zaceste@csb.gov.lv)

1. Anotācijā jēdziens dati tiek paralēli lietots divās nozīmēs: gan kā atrašanās vietas dati elektronisko sakaru komersantu datu apstrādes sistēmās, gan kā anonimizēti dati, kas ir iepriekšminēto datu apstrādes gala rezultāts. [↑](#footnote-ref-2)
2. On the privacy-conscientious use of mobile phone data. Yves-Alexandre de Montjoye, Sébastien Gambs, Vincent Blondel, Geoffrey Canright,

   Nicolas de Cordes, Sébastien Deletaille, Kenth Engø-Monsen, Manuel Garcia-Herranz,

   Jake Kendall, Cameron Kerry, Gautier Krings, Emmanuel Letouzé,

   Miguel Luengo-Oroz, Nuria Oliver, Luc Rocher, Alex Rutherford,

   Zbigniew Smoreda, Jessica Steele, Erik Wetter1, Alex “Sandy” Pentland &

   Linus Bengtsson. Journal: Scinetific Data vol.5, Article number 180286 (2018) <https://doi.org/10.1038/sdata.2018.286> [↑](#footnote-ref-3)